הוועדה המיוחדת לפניות הציבור, כנסת 23, פרוטוקול מספר 7, 2020-07-15 09:30

יעקב טסלר: בוקר טוב לכולם.

יעקב טסלר: אני רוצה לפתוח, ברשותכם, את הוועדה בנושא צמצום ימי ההקלה, נופשונים, לילדים עם צרכים מיוחדים.

יעקב טסלר: הילדים בעלי הצרכים המיוחדים הם אכן מיוחדים ומגיע להם שירות מיוחד, והשכילו בעבודה ורווחה באמת להכיר בדבר הזה, בכלל באופן כללי נותנים הרבה תשומת לב, צריך להיות הרבה מעבר, אבל מכירים בדבר הזה ואחד מהדברים היפים שעשו זה 15 יום שאנחנו נותנים להורים קצת קצת לנשום מהטיפול האינטנסיבי בילדים שלהם, ברגע שהם רוצים לצאת קצת לשאוף אוויר, שיהיה להם מקום, מסגרת, איפה להשאיר את הילדים, לבוא ולראות איך אפשר להקל עליהם.

יעקב טסלר: ואז תוקצבו 15 ימים להקל על ההורים, אם זה במסגרת נופשונים, שיש הרבה הרבה אנשים טובים, עמותות, שעוזרים ומסייעים, אם במסגרת משפחות שמאושרות כמובן על ידי המשרד.

יעקב טסלר: מה שקורה בפועל, שמאוד מאוד כואב, דווקא במצב הנוכחי, שכולנו מתמודדים מאוד מאוד קשה בכל ההיבטים, אפשר לומר שאין מקום אחד בארץ, כל אחד מאיתנו, שהמשבר הזה לא נוגע לו אישית, ויש אחרים שיודעים איך להתמודד איתם, אבל המשפחות והילדים האלה לא יכולים להתמודד, קשה להם.

יעקב טסלר: אני עיינתי בנוהל הפנימי שהוצאתם במשרד העבודה והרווחה ומאוד שמחתי על מה שכתוב פה.

יעקב טסלר: מופיע פה, אני מקריא: בעקבות התפשטות נגיף הקורונה נסגרו באמצע חודש מרץ חלק ממוסדות החינוך למשך תקופה, הילדים והמשפחות נשארו בביתם תקופה ארוכה מאוד, על רקע זה חשיבותם של הנופשונים עבור ילדים עם מוגבלויות עלתה עוד יותר בקיץ הזה.

יעקב טסלר: בעצם הזעקה צועקת.

יעקב טסלר: בין השורות אנחנו שומעים את הצעקה ומבינים גם את החשיבות.

יעקב טסלר: אני לא יודע לומר, ובעצם לזה התכנסנו, ואנחנו צריכים לעשות את הכול, ונעשה בעזרת ה' את הכול, איך לתת את המענה לילדים ובמקביל להורים.

יעקב טסלר: לפני שניכנס יותר לפרטים, אני רוצה לפנות אלייך, גב' ויויאן אזרן.

יעקב טסלר: ברוכה הבאה.

יעקב טסלר: אני מקווה שאנחנו נהיה היום ושאתם תהיו אנשי בשורה כדי לתת למשפחות האלה, להורים שמתמודדים כל השנה, וכפי שציינתם בנוהל הזה, שהם אמורים לקבל שירות מיוחד לילד המיוחד.

יעקב טסלר: תודה.

ויויאן אזרן: אז קודם כל שלום לכולם.

ויויאן אזרן: קוראים לי ויואן אזרן, אני מנהלת אגף בכיר קהילה במינהל מוגבלויות.

ויויאן אזרן: נמצאת איתי כאן מטעם מינהל מוגבלויות גם התקציבנית.

ויויאן אזרן: האמת היא שהמקום הזה מוכר לי משום שהסוגיה הזאת של הנופשונים עולה לפרקים אחת לכמה שנים.

ויויאן אזרן: היא נידונה פה בוועדה לפניות הציבור, אבל היא נידונה גם בהרבה מאוד ועדות ודיונים ומפגשים שאנחנו עושים גם עם מקבלי ההחלטות וקובעי המדיניות של המשרד וגם עם משרדים אחרים, משרד האוצר וכן הלאה.

ויויאן אזרן: אני, ברשותכם, רוצה להחזיר אתכם באמת כמה שנים אחורה.

ויויאן אזרן: אנחנו הוצאנו את הפרוטוקולים של הישיבות האחרונות והסוגיה של נופשונים היא על שולחננו עוד לפני שהיינו מינהל מוגבלויות.

ויויאן אזרן: היינו שלושה אגפים, אגף מוגבלות שכלית התפתחותית, אגף שיקום ושירות לאוטיסטים.

ויויאן אזרן: אחת הבעיות הגדולות שהייתה זה היה נושא של השוואה בין הזכויות של כל מוגבלות ומוגבלות.

ויויאן אזרן: אחד הצעדים הגדולים שמשרד הרווחה עשה בשלוש השנים האחרונות זה הקמת המינהל ולנסות להשוות את הזכויות ואת המענים בין המוגבלויות ובהם גם הנושא של הנופשונים.

ויויאן אזרן: במקביל חשוב לי להגיד שאחת הסוגיות שעומדת גם על שולחננו זה אם עד היום פיתחנו רק שירותים לאנשים עצמם, כל הנושא של מענים למשפחות הוא אחד הנושאים החדשים, אנחנו הקמנו שירות מיוחד שהוא נותן מענה למשפחות, בעקבות זה הקמנו 56 מרכזים למשפחה בכל הארץ וכל הסוגיות צפות ועולות לנו גם מהמרכזים האלה.

ויויאן אזרן: זה מאוד מאוד נכון להיות קרוב כמה שיותר ללקוחות ולהבין מה הם הצרכים.

ויויאן אזרן: נעבור לסוגיה של הנופשונים.

ויויאן אזרן: הנופשון הוא שהות קצרת מועד של ילדים ובוגרים מחוץ למשפחה על מנת שמצד אחד נאפשר למשפחה, כמו שאמר יושב ראש הוועדה, קצת לקחת אוויר, ומצד שני גם מדובר באמת בצרכים של ילדים שהם גרים במשפחה, אבל גם להיות קצת יותר עם קבוצת השווים ואולי ליהנות מהנופשון, הגם שאני לא כל כך מקבלת את ההגדרה של נופשון, שיש לזה קונוטציה של נופש, ויכול להיות מאוד שאנחנו גם נצטרך אולי להיות ביחד כדי שנוכל לשנות את התדמית של השירות הזה ולקבל קצת יותר משאבים עבור השירות, לא להפוך אותו למשהו שהוא nice to have, במובן של נופש זה כביכול לא איזה שהוא צורך הכרחי.

יעקב טסלר: איך היית מגדירה את זה?

ויויאן אזרן: אני לא יודעת, אני לא רוצה כרגע לשלוף, אבל אני בהחלט חושבת שהטרמינולוגיה משפיעה גם על קבלת החלטות, מבחינת הקצאת משאבים.

ויויאן אזרן: כשאתה אומר נופשון או אתה אומר מסגרת זה נשמע משהו אחר ולכן - - -

יעקב טסלר: אם אנחנו משנים את השם היום אז יש את התקציב?

ויויאן אזרן: לא, זה חשוב לי להגיד לך שאני, כעובדת מדינה וכמי שמצויה הרבה פעמים גם בחזית של לסנגר על הלקוחות ולהציג את הצרכים שלהם, כשאני באה ואומרת שאני צריכה מכסות למסגרות יום לאנשים סיעודיים - - -

יעקב טסלר: נשמע יותר טוב.

ויויאן אזרן: לכן למען ההגינות והשקיפות אני גם חייבת לשים את הנושא הזה פה.

יעקב טסלר: לא נראה לי שבעניין הזה תהיה התנגדות, העיקר שהם יקבלו מה שהם אמורים לקבל, ובלי כותרת זה גם יהיה.

ויויאן אזרן: אז ככה, הנושא של נופשונים, קודם כל הגם שהמספר לא מספק נעשו מספר מהלכים במהלך השנתיים וחצי האחרונות ואני חייבת לציין אותם כאן, ברשותכם, למרות שזה לא משנה את השורה התחתונה, שתמיד, וגם במקרה הזה, אני עדיין רוצה לייצג גם את המשפחות, גם את הרשויות וגם את האנשים עצמם, שאנחנו בהחלט בהחלט זקוקים לתוספת של מכסות.

ויויאן אזרן: אבל, ברשותכם, בכל זאת, מאחר שכן נעשו כמה מהלכים אני כן רוצה לציין אותם.

ויויאן אזרן: אם בשנת 2017, או סוף 2016, היינו עם מוגבלות שכלית התפתחותית עם 23,000 לינות נופשון, אנחנו קיבלנו תוספת נכון להיום של עוד 10,000 לינות.

יעקב טסלר: מה הבסיס?

יעקב טסלר: קודם כל תסבירי לי מה הבסיס ואחרי זה אני אבין מה התוספת.

ויויאן אזרן: בדיוק, אז עכשיו זה כבר הפך להיות בסיס.

ויויאן אזרן: זה בסיס, זה לא תוספת נקודתית - - -

יעקב טסלר: שמה הוא?

ויויאן אזרן: כרגע לגבי מש"ה יש לנו 33,000 לינות בשנה.

ויויאן אזרן: שזה לא מספיק, אני לא אומרת שזה מספיק, אבל זה תוספת של 10,000 לינות שקיבלנו.

יעקב טסלר: בואי תתרגמי לי את זה בכסף.

ויויאן אזרן: זה 360 שקל כל לינה כפול 33,000 כאשר מתוך זה משלם המשרד 75% והרשויות משלמות 25% ויש השתתפות מאוד מאוד קטנה של 25 שקלים של המשפחה עבור השירות הזה.

ויויאן אזרן: כעיקרון ברוב השירותים אנחנו דורשים השתתפות.

ויויאן אזרן: חשוב להגיד שגם בשיקום וגם באוטיסטים, ובאוטיסטים גם חלה עלייה ונכון להיום אנחנו עומדים מבחינת בסיס על 54,000 לינות שיש לנו עבור שלוש המוגבלויות.

יעקב טסלר: מה הן שלוש המוגבלויות?

ויויאן אזרן: שיקום, אוטיסטים ומוגבלות שכלית התפתחותית, שהיום כולם נמצאים תחת מטרייה אחת, תחת קורת גג אחת, של מינהל מוגבלויות.

ויויאן אזרן: מהלך נוסף שנעשה, אחת הבעיות שעלו, גם בוועדה הזאת ובעזרתה אנחנו גם ככה קידמנו, הייתה בעיה עם נושא של מבנים והעובדה שקשה מאוד לאתר מבנים עבור הנופשונים האלה וחלק גדול מהנופשונים בעצם ניתנים בתוך מסגרות שיש להן כבר תשתית קיימת של הפעלה, כמו למשל מעונות, או כמו למשל הוסטלים.

ויויאן אזרן: בנוסף יש לנו לא מעט מסגרות שעכשיו החלטנו להקים נופשונים גם בתוך מסגרות היום.

ויויאן אזרן: אחת ההחלטות שאני העברתי, שכל מסגרת יום חדשה שמקימים אני מבקשת שלצדה גם יוקם נופשון.

ויויאן אזרן: אבל הנופשונים שהם עומדים בפני עצמם, אנחנו קוראים לזה stand alone, זאת אומרת שהם לא נשענים על תשתית של מעון או הוסטל וכן הלאה, שאין שם את כל הבסיס הזה, ששם בעיקר האוטיסטים, שאין להם מערך גדול של מעונות והוסטלים, את זה אנחנו הגדלנו בעוד 50% תוספת לנופשון שהוא עומד בפני עצמו.

ויויאן אזרן: התעריף שם הוא לא 364, אלא הוא 546, משום שבעצם יש יותר הוצאות.

ויויאן אזרן: אם בהוסטל מסתמכים על התשתיות הקיימות כשאתה עומד בפני עצמך יש לך יותר הוצאות ולכן הגדלנו את זה ב-50%.

ויויאן אזרן: אני חייבת למען ההגינות להגיד שזה הוגדל נכון להיום רק לאוטיסטים וכמו שאמרתי - - -

יעקב טסלר: מתי זה הוגדל?

ויויאן אזרן: לפני שנתיים.

ויויאן אזרן: אני חייבת להגיד שהמנגנון פה הוא מאוד מורכב, לצערי הוא לא מנגנון פשוט, אבל הבעיה שמטרידה אותי זה בדיוק מה שאמרתי בתחילת דבריי, שאני הייתי רוצה שתהיה השוואה, שלא כל אחד יסתכל ויגיד אוקיי, אז יותר כדאי לי באבחון להיות אוטיסט מאשר מוגבלות שכלית כי שם אני יכול לקבל שירותים כאלה ואחרים.

ויויאן אזרן: זאת אומרת הקטע של ההשוואה.

ויויאן אזרן: למרות שהצרכים הרבה פעמים הם שונים ורמות התפקוד הן שונות וכן הלאה, אבל בכל זאת יש איזה שהיא אמירה על זה שכאן יש 50% ובמוגבלויות אחרות אין 50%.

יעקב טסלר: מה מספר הזכאים?

ויויאן אזרן: מספר הזכאים זה הרבה אלפים.

יעקב טסלר: בכללי, בלי להיכנס כרגע ל - - -

ויויאן אזרן: בכללי אנחנו יכולים להגיע גם למשהו כמו 30,000, אפילו 35,000 זכאים.

ויויאן אזרן: כשאתה עושה חישוב פשוט, נכון, אתה צודק - - -

יעקב טסלר: לא צריך ללמוד מתמטיקה ו - - -

ויויאן אזרן: נכון, אתה צריך להגיע למאות אלפים, אבל עדיין עדיין זה שירות שקיים המון המון שנים, אנחנו לא מסתירים אותו, הוא שירות שנותנים אותו, לא כולם צורכים.

ויויאן אזרן: כמובן שאם היה לי מאות אלפי לינות אני לא יודעת אם, אצטרך לבנות תשתיות מותאמות והרשויות יצטרכו להתגייס, אבל אני מאמינה שאם אני אצא מפה עם תוספת של משהו כמו 10,000 או 20,000 לינות זה יהיה משהו שבהחלט אפשר יהיה לדבר עליו וכן לתת קצת יותר נשימה למשפחות.

ויויאן אזרן: אבל ברשותך, אני רוצה לחזור בכל זאת, וכן לשתף אותך, כי אני יודעת שמאוד מאוד חשוב לכל מי שנמצא וכל מי ששותף פה, אני לא יודעת אם נציג עזר מציון נמצא כאן , אבל יש לנו נופשון - - -

יעקב טסלר: נמצא.

ויויאן אזרן: יפה, אז יש לנו נופשון אחר שהוא נופשון הקלה, שהוא נופשון במשפחות, לא בתוך מסגרות, כדי שזה לא יהיה בתוך מבנים, אלא משפחות שמאפשרות הפגה ומתארחים אצלם.

ויויאן אזרן: בדרך כלל זה בשישי-שבת או בימים אחרים, אבל על פי רוב זה בשישי-שבת.

ויויאן אזרן: מי שזכה במכרז הזה זה עמותת עזר מציון ועד השנה וחצי האחרונות הייתה לנו בעיה שהתעריף של הנופשון היה יותר נמוך מתעריף רגיל בהנחה שבגלל שמדובר בבית וכבר יש את כל הדברים וזה אז לא צריך לתת את אותו תעריף.

ויויאן אזרן: אנחנו דרשנו להשוות את התעריף, כי חשבנו שיש פה מהלך שצריך לעודד אותו וצריך לעודד משפחות שיארחו ולכן גם את התעריף הזה אנחנו הגדלנו.

ויויאן אזרן: נכון להיום כולם נמצאים באותו תעריף, פרט לאלה שיש להם תוספת של 50%.

ויויאן אזרן: ברשות

ויויאן אזרן: כם, אני לא מתכוונת לבוא ולהגיד שמה שיש מספיק, אני כן רוצה להסביר קצת את המנגנון משום שאם מישהו מסתכל עכשיו על הנתונים, אני הוצאתי כמובן בעצם זה שהתכוננתי גם לוועדה, אז נכון לעכשיו בשנת 2020, אמרתי 54,000, שזה כל התקציב, אנחנו נכון להיום מדברים על 23,000 יחידות וימים שנוצלו עד עכשיו.

יעקב טסלר: שזה אומר?

יעקב טסלר: לא מעוניינים?

ויויאן אזרן: זה 42% מתוך התקציב.

ויויאן אזרן: היו לא מעט בעיות גם בניצול של הנופשונים במהלך הקורונה, חלק גדול מהנופשונים שנוצלו זה דווקא הקלה ולא נופשונים רגילים, הרבה משפחות, אבל נכון לעכשיו על פי הנתונים שנמצאים כאן – הנתונים האלה הם טיפה מוטים ואני אסביר למה.

ויויאן אזרן: חלק מהמשפחות בתחילת השנה באות לרשויות ומשריינות לעצמם את הימים, מבקשות לשריין לעצמם את הימים לטובת שתי מטרות עיקריות, אחת זה החגים ושתיים זה מפעלי קיץ, נופשוני הקיץ שאנחנו עושים עם הרבה עמותות, נופשונים מרוכזים.

ויויאן אזרן: אתמול רק פרסמתי, בעקבות אישור של משרד הבריאות, את כל ההגבלות שיש לי גם לגבי הנופשונים והקייטנות ולצערי הרב לא יהיו הרבה, אבל חלק גדול מהמשפחות שריינו ולכן הם עד עכשיו העדיפו לא לנצל וכן שיהיה להם לקיץ וכן שיהיה להם לחגים.

ויויאן אזרן: אז אנחנו מאמינים שכמו בכל שנה, אנחנו היינו בדרך כלל רואים את הפיק בחודשי הקיץ ואחר כך בחודשי החגים.

יעקב טסלר: מי משמיע את הקול הזה של המשפחות?

יעקב טסלר: מתי מעוניינים?

ויויאן אזרן: הם בקשר ישיר עם הרשות המקומית.

ויויאן אזרן: מי שבדרך כלל עושה את הרישומים ואת הבקשות ואת הוצאת ההועדות זה העובדים הסוציאליים במחלקות לשירותים חברתיים.

ויויאן אזרן: צר לי, אבל אני כן חייבת להגיד בפורום הזה שנכון לעכשיו ב-99% מהרשויות אין מענה, העובדים הסוציאליים שובתים וזה חלק מהפגיעה שאנחנו גם נראה אותה בהמשך.

ויויאן אזרן: אני כמובן מאוד מאוד כואבת גם את העניין הזה וגם את הפגיעה במשפחות.

ויויאן אזרן: אני רוצה לתת לכם נתון לגבי 2019.

ויויאן אזרן: ב-2019 זו הייתה שנה יחסית נורמלית, אבל זאת הייתה שנה שכן קיבלנו הרבה מאוד פניות של הרבה מאוד משפחות וקיבלנו פה תוספת.

ויויאן אזרן: היא לא תוספת לבסיס.

ויויאן אזרן: במקום 54,000 לינות הגענו ל-67,000 לינות.

ויויאן אזרן: שזה גם לא מספיק, עוד פעם, אבל בשנת 2019 היה מימוש של 67,327 לינות.

ויויאן אזרן: זה היה משהו באמת נקודתי.

ויויאן אזרן: שאר השנים, אתם תראו, אני הוצאתי מ-2015, אתם תראו גם את הגדילה וגם תראו מבחינת הניצול.

ויויאן אזרן: ב-2018 ניצלו 54,660, בדרך כלל באמת מנצלים את הכול.

ויויאן אזרן: הפניות אלינו הן גם באמצעות, כמו שאמרתי, המרכזים, אבל בעיקר העובדים הסוציאליים במחלקות, שהם עומדים בחזית והם עומדים בשורה הראשונה והם אלה שהרבה פעמים באים ומביאים לנו את הקול.

ויויאן אזרן: אנחנו משתדלים במשרד להעביר את הקול הזה, לפנות לאוצר, בחלק מהפעמים הם כן באים לקראתנו, אני חושבת שהגיעה העת כן לעשות פה איזה שהוא תיקון ולשים את זה בראש סולם העדיפויות.

ויויאן אזרן: אני יודעת שהשמיכה קצרה, אני לא אורחת בתחום הזה, אבל נראה לי שזה לא כסף גדול.

ויויאן אזרן: אם אני מדברת על תוספת של 20,000, לא שזה הכתובת, עוד פעם, אני לא חלילה אומרת את זה כאן, אבל אני באמת לא מדברת על כסף גדול ואני חושבת שזה כן ישנה, משהו בין שבעה לעשרה מיליון שקל שייתנו תוספת על מנת טיפה טיפה לתת נשימה נוספת למשפחות.

יעקב טסלר: תודה.

יעקב טסלר: יש לי שאלה, ברשותך.

יעקב טסלר: הרשויות שמקבלות את התקציב איך הם מפנים את זה?

יעקב טסלר: הם מחליטים למי, למה, לאיזה ילד?

ויויאן אזרן: לא, האנשים צריכים לפנות לרשות.

ויויאן אזרן: הם פונים, במקרה של נופשון צריך כן להיות מוכר במחלקה לשירותים חברתיים וצריך להיות מוכר על ידי מינהל מוגבלויות.

ויויאן אזרן: הם באים והם מבקשים.

ויויאן אזרן: יש אנשים שצורכים בדרך כלל, יש אנשים שהם לא צורכים כל שנה ויש כאלה אפילו, וזה גם מופיע בכל הנהלים שלנו, שלפעמים זקוקים גם ליותר ימים.

ויויאן אזרן: אגב, זה עד 15 יום, זה לא 15 יום, זה עד, ויש כאלה שבמקרים מסוימים זקוקים גם ליותר מאשר ה-14 ויש סמכות גם לרשות לחרוג, גם למחוז וכאשר מדובר בחריגה מאוד גדולה של חודש וחצי, 45 יום או חודשיים, זה בסמכות של המטה שלנו כי מדובר פה בחריגה גדולה, אבל בגדול אנחנו עכשיו פיזרנו קצת יותר סמכויות לרשויות המקומיות והם כן יכולות גם במקרים מסוימים שהם מכירים את האנשים לתת את התוספת.

ויויאן אזרן: כל רשות צריכה להתנהל בשום שכל כי היא יודעת שהיא מתנהלת בחסר.

ויויאן אזרן: נקודת המוצא היא שאתה מתנהל בחסר.

ויויאן אזרן: יש רשויות שמלכתחילה באות ואומרות אוקיי, על פי התע"ס זה עד 14, אבל לי יש כאן כל כך הרבה אנשים אז אני יכול לשריין לך עשרה ימים.

יעקב טסלר: זאת אומרת הם מחליטים, הרשות מחליטה כמה לתת?

ויויאן אזרן: על פי מה שיש להם, כן.

יעקב טסלר: זה אבסורד.

ויויאן אזרן: מי אתה רוצה שיחליט?

יעקב טסלר: אני חושב שזה צריך להיות בשיתוף איתכם.

יעקב טסלר: קודם כל אני אישית לא הייתי רוצה לבוא ולומר לילד אחד: אתה תישאר בבית.

ויויאן אזרן: גם אני לא, אבל אני לא מנהלת עד אחרון הלקוחות.

ויויאן אזרן: אני גורם מטה, את המדיניות אני קובעת, את ההתנהלות אני קובעת, את העובדה שאני צריכה וזה התפקיד שלי לצעוק וללכת ולבקש ולדרוש ולהשיג עוד משאבים, אבל את כל העבודה מול הלקוחות לא אני עושה.

יעקב טסלר: לנייד יכולה הרשות?

ויויאן אזרן: אנחנו עושים את הניוד.

ויויאן אזרן: אם אנחנו רואים שיש רשויות שלא מנצלות, אם אנחנו רואים - - -

יעקב טסלר: זה קורה בפועל?

ויויאן אזרן: בוודאי.

ויויאן אזרן: יש פה את התקציבנית שלנו, תסבירי איך זה נעשה.

יעקב טסלר: אני אחזור אלייך בהמשך.

יעקב טסלר: נתנאל, לא מדובר פה בהרבה כסף, גרושים.

יעקב טסלר: מה זה עשרה מיליון שקל?

נתנאל אשרי: בוא נגיד רגע, דבר ראשון, אני שמח על הדיון וגם אם יורשה לי באמת אני שלוש שנים בשירות הציבורי, שתי הנשים שיושבות לשמאלי ממשרד הרווחה הן מהטובות שנתקלתי בהן בשלוש השנים האלה, באמת, ושמעתם את ויואן מדברת והיא יודעת את החומר - - -

יעקב טסלר: לקח לך שלוש שנים להכיר את זה?

יעקב טסלר: אני בחמש דקות ראיתי את האכפתיות ואת המסירות שלהן לילדים.

נתנאל אשרי: לא, עם אכפתיות לא הולכים למכולת, עם לדעת את החומר הולכים.

יעקב טסלר: מסכים איתך.

נתנאל אשרי: בכל אופן שמעתם גם מוויויאן שאנחנו לא מתעלמים מהנושא הזה באוצר, הדרישות התקציביות של משרד הרווחה בעניין הזה, אנחנו הלכנו איתם יד ביד בכל הנושאים שוויויאן עברה עליהם עד עכשיו בשנים האחרונות ואני בטוח שלו הנושא יתועדף במסגרת סדרי העדיפויות של משרד הרווחה לתקציב 2020 אנחנו נשמח לשלב ידיים עוד פעם כמו שעשינו בכל הנושאים שוויויאן דיברה עליהם.

נתנאל אשרי: אני גם רוצה לציין שבין היתר בעקבות הירידה בתקופה של הקורונה בזמינות של המענים האלה והפחד מהדבקה אנחנו נתנו סיוע מיוחד גם למשפחות בדמות עובדי ועובדות סמך שנכנסו לבתים והקלו מעט על העומס של המשפחות האלה, כך שאנחנו הולכים יד ביד עם המשרד בעניין הזה.

נתנאל אשרי: מבחינתנו, לכשיבוא תקציב וזה יהיה בדרישות המשרד אנחנו נשמח שהמשרד יתעדף את זה ונשמח להיענות.

יעקב טסלר: נתנאל, אני רוצה לשתף אותך במשהו אישי.

יעקב טסלר: בדרך לוועדה חשבתי עם עצמי, אמנם אני חדש כאן ואני לומד והשתתפתי כבר בהרבה הרבה ועדות, אמרתי לעצמי, קודם כל זה לא אישי כמובן, התשובות כמו ידוע לי מראש, אין תקציב, נשמח לסייע, נשמח לעזור, אנחנו מכירים את זה בכל ועדה, כמעט בכל ועדה.

יעקב טסלר: אני שואל שאלה מאוד פשוטה, תכלס, אמרת משפט קודם שאני מתחבר אליו, לא הולכים למכולת, עם לשלב ידיים זה דרך לכיוון ללכת למכולת, המציאות היא כפי שהיא ציינה, מכירים בחוסר, אנחנו יודעים שישנם ילדים שלא מקבלים מה שהם צריכים לקבל, הילדים, ההורים, היינו הך מבחינתנו, מה באמת נראה לך, להיות יצירתיים, ובאמת לא מדובר בהרבה כסף, ממש, במיליארדים שמסתובבים פה בקורונה זה גרושים.

יעקב טסלר: איפה באמת אנחנו יכולים להביא את הבשורה?

יעקב טסלר: איפה זה תקוע?

יעקב טסלר: בוא תאמר לי.

נתנאל אשרי: אני אשמח לענות.

יעקב טסלר: למי צריכים ללכת ולדפוק על השולחן?

יעקב טסלר: איפה?

יעקב טסלר: תכוון אותי.

נתנאל אשרי: אז אני אשמח לענות.

נתנאל אשרי: דבר אחד אני אגיד קודם כל, כותרת הדיון הזה שמדברת על צמצום הזכאות היא פשוט לא נכונה, כי הזכאות לא צומצמה, אלא בשנים האחרונות הורחבה ועל אף התנאים של היעדר חוק תקציב מאושר בשנת 2020 אנחנו עשינו כל מאמץ לעזור למשרד הרווחה והנושא הזה בפרט לא צומצם בשקל אחד למרות צמצומים מאוד מאוד עמוקים שהיו בתחומים נוספים במשק ואפילו במשרד הרווחה עצמו שנאלצנו לבצע.

יעקב טסלר: אז אני חוזר בי, אני משנה את הכותרת, הצמצום מבחינת הילדים שצומצמו, מספר ילדים שלא יוכלו לקבל את השירות, לא מבחינת הכסף.

נתנאל אשרי: מה זאת אומרת?

יעקב טסלר: שהרבה ילדים שאמורים לקבל את השירות לא יכולים לצאת לנופשון, בגלל, כמו ששמענו פה, שיש חסר.

יעקב טסלר: אז נגיד את זה מהכיוון הזה, לא שהתקציב צומצם.

נתנאל אשרי: בוא נגיד את זה, גם ויויאן דיברה על זה, ובצדק, כרגע הניצול התקציבי של הסעיף הזה במשרד הרווחה הוא 42% ולקראת סיום שנה שעברה, כשגילינו לקראת סוף השנה שהייתה מצוקה תקציבית באירוע הזה, נרתמנו, עשינו מה שאנחנו יכולים וביצענו הסטות תקציביות כדי למלא את החסר.

נתנאל אשרי: כרגע, בסיטואציה של 42% ניצול משרד הרווחה יכול להמשיך להתנהל.

נתנאל אשרי: לכן הבעיה היא בוודאי ובוודאי לא מיידית וגם לא תהיה מיידית בארבעת החודשים הקרובים.

נתנאל אשרי: אם תהיה איזה שהיא בעיה היא תתקרב אלינו בסביבות חודש נובמבר ואז אנחנו נדע, אני מקווה, כולי תפילה שעד חודש נובמבר יהיה תקציב מאושר לשנת 2020 והבעיות האלה יוכלו להיפתר במסגרתו, עוד לפני כן.

יעקב טסלר: אם אני מבין נכון, שסך הכול 42% נוצלו, אפשר לצאת החוצה עם האחרים?

יעקב טסלר: יש איזה בעיה?

ויויאן אזרן: 42% מהתקציב נוצל, אבל אני, ברשותך, הסברתי, יש פה הטיה, ונתנאל, סליחה שאני אומרת, זה נכון שזה בא לידי ביטוי פה שרק 42% נוצל, אבל אתם צריכים לדעת שיש חלק מהאנשים שהם שומרים לעצמם את הימים ויש הרבה אנשים שלא פנו בכלל, כי הם יודעים, כמו למשל בבני ברק, שהם לא יכולים, בני ברק לא יכולה לתת להם, היא לא נותנת להם את ה-14 יום.

יעקב טסלר: אין להם את האפשרות, עם כל הרצון הטוב.

ויויאן אזרן: את בני ברק, דרך אגב, אני תגברתי בנופשונים ספציפית לאור הסגר שהיה בקורונה.

ויויאן אזרן: אני תגברתי את בני ברק לטובת זה מכיוון שחלק גדול מהילדים היו צריכים באמת נופשון הקלה, אבל אני כן חושבת שהנתון הזה של ה-42% הוא טיפה מטעה ואני הייתי מאוד רוצה, נתנאל, זה לא פה השולחן - - -

נתנאל אשרי: אז אני אגיד, אני לא באתי, באמת - - -

ויויאן אזרן: בסדר, אבל זה לא - - -

נתנאל אשרי: זה לא הוועדה לעשות דברים כאלה.

ויויאן אזרן: צריך להגדיל את תקציב הבסיס, אבל עוד פעם - - -

נתנאל אשרי: שוב אני אומר, בסיס התקציב זה נושא לדיוני התקציב במשרד הרווחה, אני בטוח שהם יבקשו את זה, אני בטוח שאם זה יהיה בסדר עדיפויות גבוה - - -

יעקב טסלר: זה כבר שם, דיברתי עם מי שצריך.

נתנאל אשרי: נכון, ולכן אני אופטימי.

נתנאל אשרי: לגבי ה-42%, אני מסכים עם ויויאן, ברור לנו ואנחנו מכירים את זה מקצבי הביצוע בשנים הקודמות שבקיץ יש פיק.

נתנאל אשרי: אז אני מתקן את עצמי ואם החסר לא יגיע באוקטובר, או יגיע בספטמבר, כרגע הסיטואציה - - -

יעקב טסלר: ובינתיים?

יעקב טסלר: תקועים בבית כמה חודשים.

נתנאל אשרי: לא, לא נכון.

יעקב טסלר: כן נכון, המציאות.

נתנאל אשרי: כי כרגע הסיטואציה היא שאין חסר.

נתנאל אשרי: ואם יש חסר בעירייה מסוימת לעומת עיריות אחרות שלא מנצלות, הניצול הוא 42%, אפשר לבצע הסטות פנימיות.

יעקב טסלר: נתנאל, אני לא הולך להיות כרגע שופט וכשאני שמעתי מה שוויויאן אמרה ואני שומע אותך אני שומע בשתי האוזניים שיש חסר.

יעקב טסלר: אתה עושה את העבודה שלך מצוין, אם הייתי הבוס שלך הייתי נותן לך ציון עשר, ככה צריך להיות, אבל בוא לא נתעלם מהעובדות.

יעקב טסלר: אז בוא נראה אם יש חסר או לא, אני ברשותך רוצה לפנות לאחד מההורים.

יעקב טסלר: חנניה שטרן איתנו?

יעקב טסלר: שלום, חנניה, מה שלומך?

חנניה שטרן: ברוך ה', תודה.

יעקב טסלר: איך אתה עובר את הימים הקשים האלה?

חנניה שטרן: ימים לא פשוטים בכלל.

יעקב טסלר: קודם כל מחזקים את ידיך ובעזרת ה' כולנו תפילה שנעבור את זה במהרה.

חנניה שטרן: תודה, בעזרת ה'.

חנניה שטרן: אני חייב להגיב על הדברים של נתנאל שדיבר כרגע, הוא אמר שהוא לא רואה צמצום של ימי הזכאות.

חנניה שטרן: בסופו של דבר אני בנקודת הקצה, קיבלתי כל שנה 15 ימים והעובד הסוציאלי אומר לי שהשנה אני אקבל חמישה ימים, אז זה צמצום דרסטי ביותר.

חנניה שטרן: אז יכול להיות שתקציב המדינה לא הצטמצם, אבל בסופו של דבר ההורים מקבלים פחות ימים, בוודאי צריך לקרוא לזה צמצום.

חנניה שטרן: המקרה האישי שלי, הילד שלי מוגדר 188%, גם מוגבלות שכלית התפתחותית, גם אוטיזם, שזה באמת נחשב הרף הגבוה ביותר של נכות שקיים לילדים ואני תמיד קיבלתי 15 יום והשנה חשבתי לעצמי שאולי קצת יגדילו לנו את זה, שנוכל טיפה יותר לנשום אוויר, אחרי שהיינו חודש וחצי סגר בבית.

חנניה שטרן: אני גר באלעד, לפני שבועיים שוב הילד לא יכול היה לצאת לבית הספר מכיוון שאלעד היה בסגר, אז שוב הילד היה שבוע ימים בבית.

חנניה שטרן: מדי פעם לילד יש שיעול, אז אומרים לו לא להגיע לבית הספר, אז עוד שבוע הילד בבית.

חנניה שטרן: הילד נמצא המון המון בבית ואנחנו זקוקים לימים האלה כמו אוויר לנשימה.

חנניה שטרן: כמו שהגדרת, זה לא בדיוק נופש, אפילו לצאת לסידורים בסיסיים, נגיד שבת חתן שרצינו ללכת, שאחותי חיתנה, אני היחיד שלא יכולתי להגיע, פשוט לא היה לי איפה לשים את הילד.

חנניה שטרן: זה ממש לא נופש, לא בית מלון, אין לאף אחד את הפריבילגיה הזאת ללכת לבית מלון, אבל אפילו דברים בסיסיים שכל משפחה נורמלית חווה, כמו ללכת לחתונה, כמו ללכת לשבת חתן, אנחנו לא יכולים.

יעקב טסלר: חנניה, כשאתה פונה כרגע לרשות איזה תשובה אתה מקבל?

חנניה שטרן: אני שלחתי לצוות שלך מייל ששלח לי העובד הסוציאלי, מייל רשמי, שהשנה מצמצמים את זה לחמישה ימים עקב חוסר בתקציב.

חנניה שטרן: המשכתי להתכתב עם עוד אנשי צוות במחלקה ואמרו לי שבסופו של דבר אני אקבל עשרה ימים השנה הזאת.

חנניה שטרן: חשוב לציין שאם אני שולח את הילד לשבת זה מקזז לי שני ימי הקלה, למרות שזה רק לינה ללילה אחד, זאת אומרת אם אני שולח אותו למשפחה לשבת מקזזים לי שני ימים.

חנניה שטרן: למרות שזה רק לינה לילה אחד - - -

יעקב טסלר: משהו באופן כללי.

יעקב טסלר: אוקיי.

חנניה שטרן: כן, זו נקודה שונה, זה אפילו לא 15 יום בשנה, כי בדרך כלל היינו שולחים לשבתות, אז היה לי סך הכול שבע שבתות בשנה, אז זה גם נקודה שראוי לציין אותה.

חנניה שטרן: אני חושב, שוב, שדווקא בתקופה הזאת אני הייתי בטוח שטיפה טיפה יבואו לקראת האוכלוסיות באמת הכי מוחלשות בחברה ובסופו של דבר אנחנו מקבלים פניות גם מעוד הורים בכל מיני רשויות, בחיפה, בערים נוספות, שפשוט מקזזים להם בימים.

חנניה שטרן: אני מדבר באמת במקרים הכי קשים של ילדים עם בעיות מאוד מאוד קשות, מוגבלות שכלית, אוטיזם, וכן, אנחנו מתמודדים עם בעיה מאוד מאוד קשה כרגע.

יעקב טסלר: תודה, חנניה.

יעקב טסלר: לכן התכנסנו כאן, לראות איך אנחנו יכולים לסייע לך ולעוד הורים יקרים.

יעקב טסלר: אנחנו בעזרת ה' נעשה את הכול כדי שתוכלו קצת לנשום כמו שהגדרנו את זה קודם.

יעקב טסלר: לא נופש, אני מסכים עם גב' ויויאן, ונראה במה אנחנו יכולים לסייע.

יעקב טסלר: דבר אחד אני רוצה להוסיף, מה שאמרתי קודם, ואני רואה את זה לכל אורך הדרך, גם מה שאני ביררתי, שיעורי הבית שעשיתי, במשרד העבודה והרווחה הילדים האלה חשובים להם, המשפחות, והם עובדים שעות על גבי שעות כדי לתת להם את המענה.

יעקב טסלר: מנסים.

יעקב טסלר: רק שמענו פה את הסקירה הקצרה, שמבינים לבד שצריכים את התוספות והם מגיעים ודופקים על השולחן איפה שצריך.

יעקב טסלר: תמיד זה לא מספיק, אבל מנסים לעשות את הכול, אנחנו צריכים לראות מול האוצר איך להביא את התוספת ובכל השיטה, שתיכף אני אגיע לזה, אני מקווה שנספיק, ב-11:00 אנחנו חייבים לסיים, לדעתי יש פה גם איזה עיוות ברשויות, לפי החלטות, לפי הדברים האלה, אבל זה יהיה בהמשך.

יעקב טסלר: בינתיים תודה רבה חנניה, ותודה שפנית אלינו.

יעקב טסלר: אני רוצה לעבור לארגונים.

יעקב טסלר: עזר מציון, הרב יעקב הורביץ נמצא איתנו?

יעקב הורביץ: ובכן מה מצפים לשמוע ממני?

יעקב טסלר: שהכול טוב.

יעקב טסלר: אתה יש לך את כל הכלים, הילדים מתאכסנים אצלך, מקבלים את השירות, עוזרים להורים.

יעקב טסלר: יש איזה בעיה מסוימת?

יעקב הורביץ: אנחנו מבחינתנו נותנים את השירות על הצד הטוב ביותר, לא נתקלנו בקיצוצים מצד המשרד ובאיזה שהן מגבלות.

יעקב הורביץ: הדברים כבר נאמרו למעשה, אנחנו מבחינתנו בעבודה שוטפת, יש לנו פניות כל הזמן, אנחנו נותנים את השירות באופן המיטבי ביותר, כמו שעזר מציון יודע לתת, לא חווים קיצוצים מצד המשרד, המשרד מגבה אותנו.

יעקב הורביץ: מה שכן, ישנה סדרה של רשויות שהם משיקולים שלהם, הרשות צריכה להשתתף ב-25% ולא כל רשות מרשה לעצמה לממן, רק במקרים דחופים או כל מיני שיקולים אחרים שעומדים לפניהם.

יעקב הורביץ: הם לא פותחים את הלינות כמו שמקובל ברשויות אחרות וכתוצאה מכך הורים לא מקבלים את מה שמגיע להם.

יעקב טסלר: באיזה רשויות מדובר?

יעקב הורביץ: יש לנו רשימה, מדובר באלעד, זו אחת הרשויות המדוברות, באופקים, בנתיבות, בחיפה, חיפה נותנת שבע לינות, קרית שמונה לא נותנת כלום, טבריה בקושי, רק במקרים דחופים, חולון רק מקרים דחופים.

יעקב טסלר: מה זה אומר, יעקב, שהוא לא נותן?

יעקב טסלר: הוא מקבל תקציב ולא נותן?

יעקב טסלר: או שהוא מקבל ואין לו מספיק בגלל שהצרכים באותה עיר הם רבים ולכן הוא לא נותן?

יעקב הורביץ: זה צריך לשאול אותם, אבל אני חושב - - -

יעקב טסלר: מה נאמר לך?

יעקב טסלר: מה אתה יודע לומר לי?

יעקב טסלר: כשאתה פונה אליהם או כשההורים פונים אליהם הם לא נותנים?

יעקב טסלר: קשה לי להאמין שאם הם מקבלים תקציב הם לא נותנים, אני יכול להבין, לא שזה בסדר, שקיבלו תקציב וכפי ששמעתי פה קודם הם צריכים לתמרן בין הילדים, שכמו שאמרתי, אני לא הייתי רוצה להיות במקום הזה, מה הכוונה לא נותן?

יעקב הורביץ: אז אני אומר, לא שהם מחזיקים את הכסף בכיס, יש אמנם את השיקול של ה-25% שיש רשויות שהמצב שלהם קשה והם מתקשים עם המימון הזה, אז גם אם בסעיף תקציב יכול להיות שהם לא - - -

יעקב טסלר: זה משהו אחר, אתה אומר שאת החלק שלהם הם לא נותנים.

יעקב טסלר: אני לא הבנתי, חשבתי שמה שהם מקבלים הם לא מעבירים, אז אני מתנצל.

יעקב הורביץ: זה לא עניין של לא מעבירים.

יעקב הורביץ: כשהם נותנים לילד הפניה לנופשון זה אומר שזה מחייב אותם אוטומטית, אם הם לא נותנים הפניה לילד אז גם המשרד לא מקבל וגם הם לא נותנים.

יעקב הורביץ: זה דבר נוסף.

יעקב הורביץ: דבר שני, ישנן הרבה רשויות, ייאמר לזכותם, שהם בדרך כלל יוצרים גירעון בתקציב הזה, בסעיף הזה, כדי לבוא לקראת המשפחות בתקווה שהמשרד יכסה את הגירעון הזה בתקציב ואכן המשרד בדרך כלל מכסה.

יעקב הורביץ: זה המצב.

יעקב הורביץ: אנחנו מבחינתנו לא קיבלנו איזה הודעה מהמשרד או משהו כזה, שיש קיצוצים, להיפך, המשרד, כמו שוויויאן אמרה, תגבר את הסעיף הזה מבחינת גובה התעריף כדי שנוכל יותר בקלות לתגמל משפחות ולהשיג עוד משפחות.

יעקב הורביץ: מבחינתנו השירות עובד כל הזמן.

יעקב טסלר: תודה רבה.

יעקב טסלר: לפני שנמשיך הלאה, אני רוצה לפנות אליך, נתנאל.

יעקב טסלר: מתי נראה לך שתוכל לחזור אלינו ולהגיד לנו, הגרושים האלה, הבאנו?

נתנאל אשרי: כמו שאמרתי קודם, אני מעריך שבמסגרת דיוני תקציב 2020 כשיאושר חוק תקציב בכנסת נוכל לבוא ולאשר את זה.

יעקב טסלר: אתה מסכים איתי שאנחנו נ מצאים בזמן מסוים, זמן מיוחד?

נתנאל אשרי: נכון, בזמן המיוחד הזה כרגע עדיין אין חסר תקציבי אקוטי.

נתנאל אשרי: אם יש רשויות שבוחרות לא לשים את הכסף, ואני רוצה גם לתקן את מה שנאמר פה, לא הרשות משתתפת במימון, אלא המדינה משתתפת במימון כי האחריות למימון מוטלת במסגרת חוק שירותי הסעד על הרשות המקומית.

נתנאל אשרי: המדינה משתתפת ב-75%, נכון, אבל האחריות לאספקת השירותים מוטלת על הרשות המקומית.

יעקב טסלר: צר לי לומר, ואני אומר את זה בכאב, שאני לא רואה תוספת של כסף.

יעקב טסלר: אם התפיסה, אני מאמין שזה לא שלך, של הממונים עליך, התפיסה היא שאין חסר ומסתכלים על הנתונים לא נכון והם לא הנתונים, אז אם זה המצב אז נמשיך לחזק את הילדים האלה בטלפון, נחזק אותם בטלפון, נדבר איתם, אולי נשלח להם איזה עוגה הביתה, איזה ספרון הביתה, אבל מה לעשות שהילד לא יודע לקרוא?

יעקב טסלר: לא יודע גם לפעמים לאכול?

יעקב טסלר: בסדר, אני לא הייתי מאחל לאף אחד שיהיה לו בבית כזו מתנה.

יעקב טסלר: אנחנו מגדירים את זה כמתנה מכיוון שאף אחד מאיתנו לא יודע למה, לכן קוראים לזה ילד מיוחד בגלל שזו מתנה שאלוקים נותן לנו, אנחנו לא יודעים בדיוק, אבל זו השליחות, אנחנו מקבלים את הכול באהבה.

יעקב טסלר: במקום לראות את הנתונים, לקחת את הדף ולהפוך את זה לצד השני ויש חסר ואין חסר, בפרט שמדובר בגרושים, כואב לי לשמוע את זה.

יעקב טסלר: היות שאתה בכל זאת צריך לצאת מהמקום אז אני משחרר אותך, בכאב, אבל אני מבקש ממך, תעשה מאמץ, תבדוק, אתה כן נראה לי בן אדם אכפתי והדבר הזה גם קרוב ללבך.

יעקב טסלר: נכון שאנחנו במסגרת התקציב 2020, אבל איך אומרים?

יעקב טסלר: זה סיפור ארוך, אז אני לא אכנס לזה, אבל יש מושג, עד עד עד עד, אוויר לנשימה.

יעקב טסלר: תודה רבה.

יעקב טסלר: נמצא איתנו עמותת רפואה וחיים, הרב ויטמן, אתה איתנו על הקו?

יוסף ויטמן: דבר ראשון אני מברך את יושב ראש הוועדה על הרמת הכפפה והדיון.

יוסף ויטמן: אנחנו חווים את הקושי הזה כבר אפשר להגיד כמעט שנה.

יוסף ויטמן: יש רשויות מקומיות שניצלו את התקציב שלהם אחרי החגים בשנה שעברה ומנובמבר הקפיאו את כל התקציב.

יוסף ויטמן: זה אומר שלילדים המיוחדים האלה כבר כמעט שנה אין אפשרות לממש את התקציב הזה.

יוסף ויטמן: כפי שהזכרת, לא מדובר פה בנופשון או במשהו של כיף, אלא משהו של הצלה לילדים האלה.

יוסף ויטמן: יש פה עיוות, כפי שהזכירו מקודם, אין תקציב, ההורים פונים, אנחנו פונים, העובדות הסוציאליות פונות, אין תקציב.

יוסף ויטמן: במקרים מאוד חריגים מאשרים לילד ארבעה ימים בשנה, ואם מדברים על שבת ארבעה ימים בשנה זה אומר שתי שבתות.

יוסף ויטמן: ופה הזעקה שלנו, של העמותות, הזעקה של ההורים של הילדים המיוחדים, שיקבעו את זה באיזה משהו מסודר.

יוסף ויטמן: מגיע לילד 15 יום, ש-15 הימים האלה יהיו בחוק, או אם לא בחוק, באיזה סוג של תקנה, שכל ילד יקבל את מה שהוא זכאי לו.

יוסף ויטמן: יש תקציב או אין תקציב מדינה, זה לא אמור לפגוע באוכלוסיות המוחלשות האלה.

יעקב טסלר: כשאתה אמרת שברשויות מקפיאים, אני יודע שלהקפיא זה דבר שיש ומקפיאים.

יעקב טסלר: יש להם והם מקפיאים או שאין להם?

יעקב טסלר: מה נאמר לך?

יוסף ויטמן: כפי שהזכירו מקודם יש רשויות שחרגו מהתקציב של 2019 ואז כבר לקראת סוף 2019 לא היה להם מאיפה לממן.

יעקב טסלר: זה לא להקפיא, אין להם את הדרך איך לבוא ולממן.

יעקב טסלר: תאמר לי, בבקשה, העלות שמשלמים, ה-360 שקלים, אתה אחד מחברי ההנהלה בעמותה, זה מכסה לכם את ההוצאות?

יוסף ויטמן: היות שאנחנו מתעסקים עם תפקוד נמוך, שזה ילדים מאוד מאוד קשים, שזה אומר לפעמים ילדים שצריכים שני סייעים שילוו אותם למשך כל השהות בנופשון, העלות היא מאוד גבוהה, היא יכולה לעבור את ה-1,000 שקל לילד ללילה, כולל שינוע שלהם ברכבי הסעת נכים, חמצן, לפעמים הם גם מונשמים.

יוסף ויטמן: יש לנו אישור להחזיק מונשמים בנופשונים.

יוסף ויטמן: זאת אומרת ההוצאות הן מאוד מאוד גבוהות ואני חושב שהיה צריך - - -

יעקב טסלר: אז מה אתם עושים בפועל, איך אתם מתמודדים?

יוסף ויטמן: מתרימים, פונים לתורמים שיעזרו, אבל אני חושב שזה משהו שהמדינה גם צריכה לקחת בחשבון, אם יש ילד עם תפקוד נמוך, שצריך סייעת, שצריך סיוע רפואי צמוד, לתמחר את זה בצורה שונה מאשר ילד שהוא בתפקוד גבוה והוא עצמאי והוא יכול להסתדר לבד עם איזה מדריך על קבוצה של ילדים כאלה.

יעקב טסלר: אוקיי, הדברים שלך, שמענו גם מבין השורות את הכאב ואת התסכול שאתה חווה מאלה שפונים אליך.

יעקב טסלר: אנחנו מקווים שנעשה את הכול כדי לסייע ושלא נצטרך להגיע לימים האלה, ובפרט בימים האלה שאנחנו נמצאים כרגע.

יוסף ויטמן: אמן, ותודה רבה על העשייה.

יעקב טסלר: בבקשה.

יעקב טסלר: אני רוצה בחזרה אלייך, ויויאן, כמו שאמרתי קודם, אני לא בקי בדיוק בכל הפרטים.

יעקב טסלר: אם הבנתי נכון, אתם מעבירים את ה-75% לרשות והם נותנים את ה-25% שלו.

יעקב טסלר: ברגע שהוא לא מעביר את ה-25% שלו מה קורה עם ה-75% שנמצא אצלו?

מיכל בן אלי: מה שקורה, אם אנחנו מעבירים כסף לרשות והרשות מסרבת לשלם את ה-25% שלה המשמעות היא שהיא לא מוציאה הוֹעדות, אין לה דרך טכנית.

ויויאן אזרן: לא, אבל התקציב לא נשאר.

מיכל בן אלי: אנחנו מסיטים מרשות לרשות.

יעקב טסלר: מי הנפגעים?

מיכל בן אלי: אין דרך לשלם ב-100% מדינה, כי כמו שאמר נתנאל, האחריות על שירותי הרווחה היא של הרשויות המקומיות.

יעקב טסלר: ימי ההקלה מעוגנים בחוק, בתקנה, חקיקה?

יעקב טסלר: מה זה?

ויויאן אזרן: לא, לגבי מוגבלות שכלית התפתחותית קודם כל זה לא מעוגן בחוק, זה מעוגן בתע"ס, תע"ס זה תקנה, זה נוהל בעצם, אבל זה היה מעוגן במכסה לגבי מוגבלות שכלית התפתחותית.

ויויאן אזרן: לגבי שיקום ואוטיסטים זה בכלל לא מוזכר, זה מוזכר אך ורק בתע"ס.

ויויאן אזרן: מאחר שזה לא מעוגן בחוק, כמו מסגרת יומית או מסגרת חוץ ביתית, אז אתה תלוי תקציב.

ויויאן אזרן: זה כמו כל סעיף אחר שאתה תלוי תקציב ואם יש תקציב אתה נותן.

ויויאן אזרן: אגב, השנה היא שנה סופר קשה, לא רק בגלל זה, גם בגלל שקרה משהו במערכת היחסים בין השלטון המקומי לבין השלטון המרכזי.

ויויאן אזרן: העובדה היא שהרבה רשויות לא מוכנות יותר להיכנס לגירעונות, הן חוששות.

ויויאן אזרן: אם בשנים קודמות מיכל או אני יכולנו להגיד: תיכנסו, אנחנו נקבל עוד, אנחנו נקבל תוספת, אנחנו עובדים על זה, השנה זה קצת יותר מורכב, אני לא יכולה להתחייב על זה, כי כמו שאתם שומעים, אף אחד לא מבטיח לי, ולכן הם ממש עובדים רק עם מה שהם רואים אצלם בשורה, הם לא מוכנים להיכנס לשום גירעון.

ויויאן אזרן: אגב, לא רק בנופשונים, בכלל, בכל הדברים, במסגרות, בהוֹעדות, בהסעות למשל, שגם יש שם – אני לא רוצה לתת לך עוד נושאים לפה לוועדה, אבל בגדול בגדול מערכת האמון הזאת שעל בסיסה, כי הרי אתה הרבה פעמים מתנהל, המדינה מתנהלת שהיא נותנת בהתחלה תקציב, אחרי כמה חודשים היא עושה את הוויסותים בין הרשויות, לראות מי כן, מי לא, ואחר כך נותנת את כל ההשלמה, היא לא נותנת בתחילת השנה את כל הכסף.

ויויאן אזרן: לכן הקטע הזה הוא גם קצת בעייתי.

ויויאן אזרן: אבל זה לא של הוועדה הזאת, זה בכלל, וזה עצוב מאוד.

ויויאן אזרן: דרך אגב, זה מאוד עצוב לי שזה המצב, כי בסוף בסוף על האמון הזה - - -

יעקב טסלר: מי שלא מקבל את זה אלה הילדים.

ויויאן אזרן: נכון.

יעקב טסלר: ואין דרך שהמשרד יתקצב את זה ישירות?

יעקב טסלר: לא דרך הרשות?

ויויאן אזרן: לא.

ויויאן אזרן: אנחנו לא עובדים ישירות – תראה, זה בדיוק העניין, שגם אנחנו לא - - -

יעקב טסלר: עזר מציון, כפי שציינתם, זכו במכרז.

יעקב טסלר: מה זה המכרז שהם זכו?

ויויאן אזרן: מכרז הקלה, ספציפי לנושא הקלה.

יעקב טסלר: אצלם איך זה עובד?

ויויאן אזרן: אצלם זה עובד שהם מוציאים משפחות.

יעקב טסלר: לא, דרך הרשות הוא מקבל או דרככם?

ויויאן אזרן: הכול דרך הרשות.

ויויאן אזרן: שום דבר לא בצורה אחרת.

מיכל בן אלי: כמו שוויויאן אמרה, אנחנו קובעים את המדיניות ועושים את המכרזים הרבה פעמים, אבל - - -

יעקב טסלר: אוקיי, זה באמת לא במקום הזה הנושא הזה, אבל צריכים למצוא פתרון לדבר הזה.

יעקב טסלר: בעצם יכול להיות שזה שאמרתם 42% נוצלו, יכול להיות שנגזר מזה שזה לא נוצל.

ויויאן אזרן: יכול להיות.

ויויאן אזרן: יש המון סיבות.

יעקב טסלר: זה לא בפועל שלא לקחו ומימשו, יש כאלה שבאמת - - -

ויויאן אזרן: ולא נכנסים לגירעון ואז כאילו זה ביצה ותרנגולת, כולם רואים, גם אנחנו רואים, שיש רק, אני חלילה לא נגד אף אחד, רואים שזה הניצול, אז כאילו אומרים: מה את בוכה?

ויויאן אזרן: יש לך כסף, מה את רוצה עכשיו תוספת?

ויויאן אזרן: ואני כל הזמן באה ואומרת שכדי שהם יוכלו באמת לממש אני חייבת לקבל תוספת, כי הרשויות שומרות, הן מפחדות, יהיה להם מקרה חירום, יש להם משפחות שכבר התחייבו, כל הדברים האלה.

ויויאן אזרן: אני רוצה שבאמת יוכלו לממש את השירות הזה כי זה שירות סופר סופר חשוב והוא נותן אוויר לנשימה גם למשפחות והוא חשוב לכולם, גם לילדים ולבוגרים עצמם.

יעקב טסלר: השיטה יוצרת לפעמים עיוות, יש פה עיוות.

יעקב טסלר: אם בעזרת ה' תצליחי להשיג עוד תוספת ותשיגי - - -

ויויאן אזרן: בעזרת ה'.

יעקב טסלר: מה אנחנו עושים אם הרשות לא מעבירה?

יעקב טסלר: מה יהיה לנו מזה?

יעקב טסלר: נביא עכשיו עשרה מיליון שקל, מגיעה הרשות ואומרת – מה יש לנו מזה?

יעקב טסלר: שאנחנו נתייאש, לא נעבוד על התוספת?

ויויאן אזרן: אז אני אגיד לך, אתה אמרת קודם את המשפט שבעצם המנגנון הרבה פעמים – תראה, כל הנושא של מענקי איזון, כל הנושא של השתתפות דיפרנציאלית, אני לא מספרת לך, זה לא דברים חדשים בשבילך, יש רשויות, לצערי הרב, שהרבה מאוד שירותים הם עם חשב מלווה, לא נותנים להם להיכנס לגירעונות, הם לא - - -

יעקב טסלר: הכול טוב ויפה, במקביל צריך להביא פתרון לילדים האלה, למשפחות.

ויויאן אזרן: תראה, הלוואי שאפשר היה שלשירותים ספציפיים יהיה מימון של 100%, הלוואי שהיה דבר כזה.

ויויאן אזרן: אני רק חייבת להגיד, שזה משהו שהוא הרבה יותר גדול מהסיפור הנקודתי הזה.

יעקב טסלר: ברור, זה משהו רוחבי יותר.

ויויאן אזרן: אני מסתכלת מערכתית, וזה התפקיד שלי, להסתכל על כל המערכת.

יעקב טסלר: עצוב.

יעקב טסלר: מי נמצא איתנו ממרכז השלטון המקומי?

יעקב טסלר: קלרה?

יעקב טסלר: אסא?

אסא בן יוסף: כן.

יעקב טסלר: שלום לך.

אסא בן יוסף: שלום, אדוני.

אסא בן יוסף: שמי אסא, אני עובדת סוציאלית, אני חייבת להדגיש את זה, בטח בימים האלה, ואני אחראית על תחום הרווחה במרכז השלטון המקומי.

אסא בן יוסף: אני אקצר בדברים כי נורא חשוב לי שתשמעו את קלרה, כמי שנמצאת בשטח והחיים בשטח הם יותר חזקים מכל דבר אחר.

אסא בן יוסף: אני רוצה רק להבהיר נקודה אחת שקשורה לתקציב ולהסביר איך הדבר עובד.

אסא בן יוסף: בעצם רשות מקומית מחויבת להשתמש בתקציב שלה, כשהיא משתמשת בתקציב שלה היא מחויבת ב-25% ומזוכה ב-75%.

אסא בן יוסף: קשה לי להאמין שישנן רשויות שיש להן תקציב והן לא משתמשות בתקציב הזה, בטח לצורך הסיוע המאוד מסוים הזה שזו נקודה מאוד רגישה, מאוד כואבת ומאוד מאוד מאוד קיימת ומופעלת וניתנת ברשויות המקומיות.

אסא בן יוסף: קשה לי להאמין.

יעקב טסלר: קשה לך להאמין, ומה לדעתך קורה?

אסא בן יוסף: כתבתי בצ'ט ואני באמת אשמח לבדוק את זה יחד עם ויוי, שעובדת איתי בשיתוף פעולה מלא.

אסא בן יוסף: אני חושבת שמה שקורה הוא שקודם כל חלק מהרשויות המקומיות מקבלות תקציב קטן ביחס לצרכים שלהם.

אסא בן יוסף: מרגע שהן מקבלות תקציב קטן ביחס לצרכים ואי אפשר לעשות גירעונות, אין לעשות גירעונות במוסד ובארגון ציבורי על סמך הבטחות, זה לא עובד.

אסא בן יוסף: זה שרשות עושה את זה זה סיפור אחר, אבל בעיקרון רשות מקבלת תקציב והיא צריכה לנהל את התקציב שלה בצורה מושכלת ונכונה.

אסא בן יוסף: אני מקבלת תקציב, אני יודעת את הצרכים שקיימים לי ואני עושה תעדופים בהתייחס לצרכים.

אסא בן יוסף: צר לי, אבל מערכת הרווחה שובתת כי בין היתר, לא בגלל שכר העובדים הסוציאליים, או לא רק, אלא בגלל באמת חוסר התאמה משווע בין הצרכים לבין המענים וההשארה שלנו, של מערכת הרווחה על כל מי שעובד בה, חשופים בצריח.

אסא בן יוסף: אז קשה לי להאמין, אני הצעתי ואני לא רוצה להרחיב, לבדוק מה שאמר החבר, נדמה לי מעזר מציון, שיש רשויות שלא נותנות, הוא נקב ברשימה של רשויות, מכיוון שהן לא רוצות לתת 25%.

אסא בן יוסף: אני לא חושבת שזו הסיבה, אני אשמח אם הוא יעביר את זה לוויוי, ויוי תעמוד בקשר איתי ואנחנו נבדוק את זה נקודתית.

אסא בן יוסף: זה לגבי התקציב, היה לי מאוד חשוב לציין את זה, באמת לסנגר על הרשויות המקומיות שלמרות השביתה ולמרות מחסור בתקציבים עושים כדי לתת מענה, בטח לסוגיה המסוימת הזאת.

אסא בן יוסף: אני אשמח מאוד, אדוני, אם תיתן לקלרה באמת קצת לתאר את הדברים מנקודת מבט של שטח ושל מה שהוא עושה.

אסא בן יוסף: אני חושבת שזה חשוב שכולנו נשמע אותה.

יעקב טסלר: אוקיי.

יעקב טסלר: נעשה את זה ממש קצר ותיכף אחרי זה אני אגיב על מה שאמרתם.

יעקב טסלר: קלרה, את מסכימה עם מה שאסא אומרת?

קלרה חן: אני מודה לך שמתאפשר לי להתייחס.

קלרה חן: קודם כל כנציגת הרשויות המקומיות גם אני, כמו אסא, חושבת שאם יש רשויות שלא נותנות, לא מאפשרות נופשון או כל שירות אחר בגלל ה-25% הן ממש ממש מעט רשויות, הן ממש לא כלל הרשויות וחשוב להתייחס לרוב הרשויות.

יעקב טסלר: אף אחד לא אמר שזה כלל הרשויות.

יעקב טסלר: אני חייב לציין.

יעקב טסלר: אף אחד לא ציין את זה פה.

יעקב טסלר: במעט שיש, אז זה ממש ממש לא בסדר לעומת הילדים שמתגוררים ברשות הספציפית.

יעקב טסלר: הלאה.

קלרה חן: אני מצטערת, אני נאלצת לא להסכים.

יעקב טסלר: זכותך.

קלרה חן: אני רוצה להגיד לך, הרשות המקומית נמצאת בחזית, ויוי יודעת את זה יפה מאוד, ויוי וגם מפעילי השירותים.

קלרה חן: העובדים הסוציאליים ברשות המקומית נמצאים בקשר יום יומי עם הלקוחות, מי כמונו רואה את המצוקה, מי חווה את הקשיים, מי חווה את אותם הורים שמגיעים עם קשיים מאוד מאוד גדולים וכמובן שיש לנו אינטרס שההורים האלה יקבלו את הסיוע הגדול ביותר, כי אנחנו מאמינים שמקומו של הילד עם המוגבלות בבית, עם המשפחה שלו.

יעקב טסלר: כולנו מאמינים.

קלרה חן: ובלי שאנחנו ניתן לילד הזה את האפשרות, את המשאבים, כדי שיוכל להיות בבית, בלי שניתן למשפחה את שירותי הפנאי האלה לא נוכל לבקש מהם בעצם להמשיך ולהחזיק את הילד בבית.

קלרה חן: צר לי שנציג האוצר עזב, אבל אם אנחנו לא נאפשר את המימון באמת המינימלי הזה של 15 ימי נופשון בשנה נמצא את עצמנו עם הורים ששולחים את הילדים למסגרות חוץ ביתיות כי אין להם ברירה אחרת, כי הם צריכים לנשום ואז זה יעלה לנו הרבה הרבה הרבה יותר לאוצר המדינה.

קלרה חן: אז גם בחשיבה כלכלית פרופר נכון לתקצב את זה בצורה ריאלית.

קלרה חן: אני רוצה להגיד שאנחנו מאז תחילת השנה נמצאים במצב בלתי אפשרי, לא רק בתחום הנופשונים, גם בתחום הסידורים החוץ ביתיים, גם בהשמות לכל הפרויקטים שפיתחנו לאורך שנים - - -

יעקב טסלר: עובדים לפי השעון, אכן אכן, וכולנו מוקירים ומעריכים את העבודה שלכם, של כל העובדות בכל הארץ.

קלרה חן: סליחה, אני מבקשת.

קלרה חן: אנחנו מתוקצבים בתקציב מאוד מאוד חסר, כמו שוויוי אמרה, בשנה שעברה, שכולנו התמודדנו חוץ מהקורונה גם עם שלוש מערכות בחירות, מצאנו את עצמנו מול מצב שממש עד סוף דצמבר לא היה ברור שהגירעונות שנכנסנו אליהם כדי לתת שירות ללקוחות יכוסו.

קלרה חן: במצב כזה אף אחד לא ייתן לנו קרדיט.

קלרה חן: גם הרשויות המקומיות נמצאות במצוקה כלכלית מאוד קשה סביב הקורונה.

קלרה חן: אז אנחנו מצפים כרשויות מקומיות שנמצאות בחזית עם המשפחות שהשותפים שלנו, היינו משרד הרווחה, יעשה את המלחמה מול משרד האוצר כדי לתקצב אותנו בצורה ריאלית, כמו שוויוי אמרה - - -

יעקב טסלר: מה החלק שלכם במלחמה?

קלרה חן: וואו, קודם כל אנחנו נמצאים ביום יום עם המשפחות, אנחנו עושים את העבודה הקשה ביותר.

יעקב טסלר: לא התכוונתי מול המשפחות, זה אנחנו יודעים, התכוונתי מול השותפים כפי שהגדרת אותם.

קלרה חן: יש לנו כמה שותפים, השותף הראשון זה כמובן משרד הרווחה, השותף הנוסף זה מפעילי השירותים, השותף השלישי והעיקרי הוא המשפחות.

קלרה חן: אנחנו נמצאים בקשר עם כולם ומנסים לגשר על הצרכים של כולם.

קלרה חן: אז אנחנו מאוד מאוד נשמח ומקווים שכל אחד יעשה את חלקו, משרד הרווחה שיתקצב אותנו בצורה סבירה, יאפשר לנו לתת לכל משפחה שרוצה בזה 15 יום או אפילו יותר, כי יש משפחות שזקוקות ליותר, נשמח שמפתחי השירותים ידאגו לתת שירות גם לילדים שהם בקצה הרצף.

קלרה חן: אחת הבעיות הקשות שיש לנו זה שלילדים מורכבים מאוד, ילדים עם שילוב של אוטיזם ובעיות התנהגות ופיגור מאוד קשה לתת מסגרות של פנאי.

קלרה חן: אז מאוד חשוב שגם הילדים האלה - - -

יעקב טסלר: שמעו את הזעקה שלך ואת הכאב שלך, יש לי מה להתייחס בנושא הרשויות, אבל מפאת קוצר הזמן אני אעשה את זה בהזדמנות אחרת.

יעקב טסלר: תודה לך, קלרה, תודה אסא.

יעקב טסלר: אני רוצה, בבקשה, לפנות אלייך, ויויאן.

יעקב טסלר: שיטת התקצוב ברשויות, הם מקבלים את זה לפי מספר הילדים או לפי גודל של הרשות?

מיכל בן אלי: לא, אנחנו מתקצבים - - -

יעקב טסלר: סליחה שוב אני פניתי - - -

ויויאן אזרן: לא, מה שמגיע מגיע.

ויויאן אזרן: היא למדה הרבה שנים ראיית חשבון - - -

יעקב טסלר: אני מתנצל, אני לא עשיתי את ההבחנה קודם.

ויויאן אזרן: והיא עורכת דין, אז אנחנו ניתן לה - - -

יעקב טסלר: בקצרה.

מיכל בן אלי: בעיקרון המיינסטרים של התקצוב שאנחנו עושים כן נבנה לפי קריטריונים, זאת אומרת אנחנו בודקים כמה זכאים יש בכל רשות, אבל אני כן חייבת להגיד שבהרבה מאוד מקרים אנחנו גם מוסיפים לתוך הקריטריונים שאנחנו מתקצבים גם תקצוב שנה קודמת ולא תמיד זה מגיע רק לפי קריטריון נקי.

מיכל בן אלי: זאת אומרת יש גם התייחסות להאם הרשות באמת מנצלת את השירות הזה, האם יש ביקוש מצד הילדים.

יעקב טסלר: מה זה, תמריצים?

מיכל בן אלי: כן, יש את שני הדברים.

מיכל בן אלי: אנחנו גם מתייחסים לכמות האנשים הזכאים בתוך הרשות, כמו שוויוי אמרה, שנמצאים במבחני היסוד, זאת אומרת - - -

יעקב טסלר: שרואים את שיתוף הפעולה, רואים שהם יוצאים מגדרם לסייע.

מיכל בן אלי: נכון.

יעקב טסלר: אבל זה לא יוצר מצב, אני פשוט ככה שמעתי לכן אני רוצה לברר את זה איתכם, שרשות, אמרתי שם כדוגמה, ירושלים, שהזכאים לצורך העניין אלפי ילדים ורשות כמו דימונה, שיש להם 1,500 ילדים, אבל בירושלים מקבלים הרבה הרבה יותר בגלל שהיא עיר גדולה לעומת דימונה שיש שם 1,500 ילדים, העלויות שלהם יותר קטנות, אז הם לא מקבלים.

יעקב טסלר: זה לא נכון?

מיכל בן אלי: אני אומרת שוב, זה בדרך שילוב של שני הדברים.

מיכל בן אלי: אנחנו גם נתייחס לזה שיש הרבה יותר ילדים בירושלים לעומת דימונה, יש לנו גם קריטריון כמותי של כמה זכאים יש ברשות, וכן, גם לפעמים, יש התייחסות להאם ניצלו את הכספים בשנה קודמת.

יעקב טסלר: זה משהו אחר.

יעקב טסלר: לא זה אני שאלתי.

ויויאן אזרן: לא, את לא עונה לו.

ויויאן אזרן: תראה, בגדול כמובן שבירושלים אנחנו ניתן – אם אתה אומר שיש פה 1,500 ופה 1,500 - - -

יעקב טסלר: אני אגיד את זה מאוד מאוד פשוט, בוא ניקח עיר כמו שציינת קודם, בני ברק, שיש שם 20,000 ילדים, כדוגמה, ניקח עיר כמו אשדוד - - -

ויויאן אזרן: אז אנחנו נותנים יותר.

ויויאן אזרן: לא מספיק, אבל אנחנו נותנים יותר כי זה פונקציה - - -

מיכל בן אלי: - - - להתייחס לכמות הילדים שזכאים.

יעקב טסלר: אז זה כן הולך לפי כמות הזכאים.

ויויאן אזרן: ברור, היא אמרה.

מיכל בן אלי: כן, אני אומרת, יש את הקריטריון הזה.

ויויאן אזרן: כן.

ויויאן אזרן: וגם יש נקודתית.

ויויאן אזרן: אני לא משאירה אצלי יום אחד - - -

יעקב טסלר: שקל.

ויויאן אזרן: אני לא משאירה.

ויויאן אזרן: פעם, שנים, הייתי כן כי הייתי נורא לחוצה על זה שפתאום יכולים להיות מקרים מאוד מאוד חריגים ומשפחה ששני ההורים נפטרו וצריך לתת ממש מענה חירומי וצריך לתת כל מיני אז הייתי משאירה כמה עשרות או אפילו כמה מאות, היום אני לא משאירה כלום ולפעמים אני נאלצת כן להגיד בואו נעשה העברה מרשות לרשות.

ויויאן אזרן: זה מה שעשיתי עכשיו לגבי בני ברק.

ויויאן אזרן: לגבי בני ברק נאלצתי ורציתי לעזור להם והוצאתי מרשויות אחרות כדי לתת להם תוספת כדי שהם יוכלו לשרוד.

ויויאן אזרן: לא הייתה ברירה, פשוט לא הייתה שם ברירה.

ויויאן אזרן: יש לי עוד רשויות שהם בסגרים ואני לא יכולה לעזור באותה מידה עכשיו.

יעקב טסלר: אין לך את הכלים.

יעקב טסלר: עצוב, עצוב מאוד.

יעקב טסלר: אוקיי, הסיכום.

יעקב טסלר: איך אני אתחיל?

יעקב טסלר: אין מילים.

יעקב טסלר: אני רוצה לסכם ולומר כך, אני נוכחתי לראות פה בדיון עם הנציגים של משרד העבודה והרווחה אנשים נפלאים שהם מאוד מאוד רגישים וקשובים לבקשות של הציבור והם מבחינתם במסגרת התקציבית שיש להם הם עושים מעל ומעבר כדי לסייע תוך כדי תמרונים, כמו ששמעתי כרגע, בודקים עם כל רשות מה ניתן לעשות ובמה ניתן לסייע וברגע שרואים שאחד לא נותן את המענה – וזו רק דוגמה שאנחנו יכולים לראות איך שהם מנסים לעזור.

יעקב טסלר: יחד עם זאת, אנחנו לא מסתירים את זה, שיש חסר בתקציב.

יעקב טסלר: יש באופן כללי גם בעיות, שהן לאו דווקא בנושא הזה הספציפי, אבל באופן כללי באופן רוחבי בשיטה.

יעקב טסלר: זה ברור שהרשות לא מתקצבת, אין לה את היכולת לתקצב או מפחדים, או מגירעונות או שהיא נמצא בתוך גירעונות, אז המשפחות והילדים המיוחדים לא יכולים לקבל את המענה וצריך לתת את הדעת על זה ולראות איך אנחנו משנים את זה, איך אנחנו מתגברים על הבעיה הזו.

יעקב טסלר: יחד עם זאת היה לי עצוב לשמוע, ואני חושב שלא רק לי, גם החברים שנמצאים כאן ואלה שהשתתפו בזום, שההתרשמות שלי כך, ואני לא מאשים את אף אחד, אני מאשים רק את עצמי אם ההבנה שלי לא הייתה נכונה, שבאוצר לא רואים את זה כך.

יעקב טסלר: נכון שבאופן כללי, השיטה הידועה, שאנחנו כולנו מכירים, חווים את זה יום יום, אין תקציב ב-2020, אנחנו נראה מה קורה.

יעקב טסלר: אני לא התרשמתי שיש איזה מאמץ מבחינתם לראות בימים האלה, כפי שפתחנו את הישיבה, במשבר שאנחנו נמצאים, בקורונה, שכולנו חשבנו בתקופה מסוימת שזה כבר עבר מהעולם, אבל לצערנו אנחנו רואים דברים אחרים.

יעקב טסלר: ברוך ה', שה' יעזור הלאה, לא קורה פה המצב שהיה באזור סביבות חודש אפריל ששמענו מה קורה במדינות רבות בעולם, אני מקווה בעזרת ה' שימשיך ככה ושכולנו נצא מזה, אבל אני לתומי חשבתי שכפי שאנחנו רואים באין ספור דיונים שאנחנו מקיימים פה במשכן במצב הנוכחי, שיהיה את האכפתיות ולראות איך לסייע כמו שמנסים באבטלה, בחל"ת, אני לא אכנס פה לכל הרשימה הארוכה, שלהורים ולילדים האלה גם מגיע לקבל את מה שהם צריכים.

יעקב טסלר: אני מתכוון לפנות במכתב לשר האוצר בעניין ואני אבקש מכם, האנשים הנפלאים פה שנמצאים ממשרד הרווחה, אל תרפו, תמשיכו הלאה, אנחנו לצדכם במאבק הזה.

יעקב טסלר: ברגע שאנחנו רואים פרטנר, שיש מישהו שמבין ומכיר את הצורך אז זה נותן גם את הכוח למשפחות, נותן את הכוח לעמותות ולארגונים שאתם איתם בקשר, הם רואים ושומעים איך שאתם רוצים לבוא לקראתם.

יעקב טסלר: אני אשמח לקבל את הרשימה של הרשויות, אם יש לכם, אם לא, נשיג את זה בדרך אחרת, כל הפחדים האלה, אם זה נכון או לא נכון, לא יודע, צריכים לבדוק את זה וצריך למצוא את הדרך בתוך הרשויות, ופה אני פונה לאנשים הנחמדים שהיו פה ממרכז השלטון המקומי, תפקידכם להגן על הרשויות, תפקידי להגן על הרשויות ותפקידי להגן גם על המשפחות ועל כל אזרחי ישראל.

יעקב טסלר: אתם תעשו את העבודה שלכם ואני אעשה את העבודה שלי.

יעקב טסלר: תודה רבה לכולכם ואני מקווה שבקרוב נוכל להתבשר בבשורות טובות.

יעקב טסלר: תודה ויום טוב לכולם, הישיבה נעולה.